Borský Svätý Jur

Borský Svätý Jur je obec na Slovensku v okrese Senica.

Polohopis 
Borský Svätý Jur si v roku 2004 pripomenul 610. výročie prvej písomnej zmienky o obci. Borský Svätý Jur je súčasťou Horného Záhoria, zo severu je táto oblasť ohraničená Bielymi Karpatami, východnou hranicou je pohorie Malých Karpát. Na juhu oblasti leží Záhorská nížina a západnú hranicu tvorí rieka Morava.  

K obci sú pričlenené osady, ako príkad Tomky, Húšky a Dolné Valy.

Dejiny 
Prvý písomný zápis o obci je z roku 1394, kedy kráľ Žigmund donačnou listinou daroval za poskytnuté služby poľskému veľmožovi Ctiborovi hradné panstvo Ostrý Kameň, ku ktorému patrila aj poddanská obec, v tom čase Svätý Jur. O vzniku obce a jej pomenovaní sa nezachovala žiadna povesť ani písomná pamiatka. Názov pravdepodobne pochádza od mena patróna kostola alebo fary. Najstaršie pomenovania dnes pre nás znejú zvláštne - ako Zenthgwrt (1466), Zenthgergh (1564). Za vlády cisárovnej Márie Terézie bola zavedená pošta. Aby poštové zásielky mohli byť správne doručené, nariadilo sa doplniť názvy obcí s menami svätcov prídavným menom pred slovom svätý, alebo doplniť názov po podstatnom mene. Naša obec v päťdesiatych rokoch 18. storočia dostala názov Búrsky Svatý Jur, Bur Sanct Georg, Búrszentgyörgy, ktoré sa používali vo všetkých troch jazykoch do roku 1918. V období  Československej republiky do roku 1926 Búrsky Svätý Jur, od roku 1927 Borský Svätý Jur, od roku 1960 Borský Jur a od 1. Júna 1992 opäť Borský Svätý Jur. Patrónom obce pre veriacich občanov bol a dodnes je sv. Juraj.

Kultúra a zaujímavosti

Pamiatky 
 Rímskokatolícky kostol sv. Juraja, dvojloďová ranobaroková stavba s pravouhlým ukončením presbytéria a predstavanou vežou z roku 1676. Stojí na mieste staršej stavby. V 19. storočí bola pristavaná bočná loď a došlo k nadstavbe veže. V roku 1947 bola realizovaná výmaľba kostola. Loď kostola je zaklenutá valenou klenbou s lunetami, bočná loď má pruské klenby. Zariadenie kostola je neogotické. Zo staršieho zariadenia sa tu nachádzajú dve neskorobarokové sochy sv. Petra a Pavla z konca 18. storočia. Hlavný oltár je klasicistický s obrazom sv. Juraja. Fasády kostola sú členené lizínami a polkruhovo ukončenými oknami. Veža s opornými piliermi je lemovaná lizénovým rámovaním. V najvyššej časti je oktogonálna, ukončená škridľovou kopulou s laternou. 

 Kaplnka Lurdskej Panny Márie, neogotická stavba so sedlovou strechou a malou strešnou vežou z roku 1894. Kaplnku nechali postaviť manželia Ján Hollý a Juliana rod. Húšková, ako udáva dedikačný nápis nad portálom. Fasády sú členené pilastrami, nárožia sú zakončené dekoratívnymi vežicami. Priečelie je ukončené korunnou rímsou so zuboreznom a strešnou vežou na konzolách, ktorá je ukončená murovaným ihlancom. 

 Kaplnka sv. Urbana, baroková stavba z 18. storočia. Chátrajúca kaplnka prešla obnovou v rokoch 1982 a 2012.

 Prícestná kaplnka sv. Vendelína, stavba z roku 1867.

 Kaplnka sv. Jána Nepomuckého, jednoduchá ľudová stavba na pôdoryse obdĺžnika so sedlovou strechou. Priečelie je lemované lizénami, ukončené trojuholníkovým štítom s tympanónom.

 Kaplnka Najsvätejšieho Srdca Ježišovho v časti Húšky, neoklasicistická stavba s polygonálnym záverom a predstavanou vežou z roku 1936. Fasády kaplnky sú členené lizénami a polkruhovo ukončenými oknami. Veža je členená kordónovou rímsou, ukončená je ihlancovou helmicou. 

 Gútovské mauzóleum, kaplnka s kryptou s polkruhovým záverom a malou strešnou vežou z roku 1893. Fasády kaplnky sú členené polkruhovo ukončenými oknami a pilastrami. Veža má ihlancovú helmicu. Nachádza sa v areáli cintorína. 

 Mauzóleum rodiny Černý, neogotická stavba s výraznou vysokou sedlovou strechou z konca 19. storočia. Okná mauzólea sú združené s lomenými oblúkmi lemované polostĺpmi. Nachádza sa v areáli cintorína.

Zaujímavosti
Borský Svätý Jur je členom ZOZO (Združenie miest a obcí Záhorskej oblasti) - dobrovoľným, záujmovým, na politických stranách a hnutiach nezávislým združením). Hlavným cieľom združenia je v súlade s Európskou chartou miestnej samosprávy, Ústavou a príslušnými zákonmi Slovenskej republiky pozitívne a aktívne pôsobiť ako regionálne združenie ZMOS-u, (Združenie miest a obcí Slovenska)obhajovať záujmy i potreby miest a obcí regiónu Záhorie, ovplyvňovať rozvoj i výkon samosprávnych funkcií, reprezentovať mestá a obce regiónu Záhorie vo vzťahu k euroregiónom, zahraničným inštitúciám a euroinštitúciám, garantovať objektívne hodnotenie. 

Borský Svätý Jur je zapojený do vínnej cesty Záhoria. Priaznivé klimatické podmienky umožnili rozvoj vinohradníctva. Vznikla tu najrozsiahlejšia a najsúvislejšia vinohradnícka oblasť na Slovensku, ktorá dáva tomuto územiu osobitý ráz. Do vínnej cesty je zapojených 42 obcí, 11 vinárov a 8 firiem z regiónu.

Osobnosti obce

Rodáci 
 Michal Magaši (18. storočie), sudca, prísediaci Bratislavskej župnej sudcovskej tabule
 Štefan Černý (18. storočie), sudca, prísediaci Bratislavskej župnej sudcovskej tabule
 Moritz Friedlander (* 1844 – † 1919), rakúsky židovský teológ
 Ferdinand Dúbravský (* 1850 – † 1926), spisovateľ, publicista
 Oskar Ewald Friedländer (* 1881 - † 1940), maďarsko-rakúsky filozof 
 Matej Duffek (* 1903 - † 1968), pseudonym Búranský, spisovateľ a úradník
 Milan Kratochvíl (* 1991 - † 1992), lekár, pôsobil v Bratislave a Nitre
 Mária Šimeková Ehrenbergová (* 1943), lekárka, pôsobí v Senici
 Emil Ehrenberger (* 1946), politik – minister spojov vo Federálnej vláde ČSSR
 Ján Ďorďovič (* 1947), lekár, pôsobil vo Zvolene

Pôsobili tu 
 Karol Samuel Grünhut (* 1750 – †), právnik pôsobiaci vo Viedni
 Gejza Rehák (* 1881 - † 1940), lekár, politik, riaditeľ Štátnej nemocnice v Bratislave. Senátor Národného zhromaždenia v Prahe.
 Jozef Mračna (* 1900 - † 1945), strojný inžinier, konzulárny pracovník, diplomat, zabitý gestapom
 Ján Gregorec (* 1914 - † 1982), odborný učiteľ na Štátnej obvodnej meštianskej škole v Borskom Sv. Jure

Referencie

Iné projekty

Externé odkazy 
 Oficiálna stránka obce

 
Obce okresu Senica